Smáforritið KeyWe er nokkurs konar rafræn glósubók Smáforritið KeyWe er hannað fyrir spjaldtölvur og önnur snjalltæki og ætlað til kennslu í grunnskólum . Aðstandendur forritsins telja að það geti í framtíðinni orðið grundvallarnámstæki í hugvísindum . „ KeyWe er stafræn glósubók sem býr sjálfkrafa til leiki úr því efni sem notandinn setur inn í það , “ segir Ólafur Stefánsson hugmyndasmiður , fyrrum handboltakappi og einn eigenda KeyWe . Gildir þá einu hvort forritið er matað á texta , myndum eða vefslóðum , svo dæmi séu tekin . „ Allt efnið , eins konar stafræn hugkort og „ taggarnir , “ sem hafa sömu virkni og „ hashtögg “ á Instagram eða Pintrest , verður síðan að einstaklingsbundnu efni í tölvuleikina sem við erum enn að vinna að , “ bætir hann við . Ólafur segir að forritið hafi verið kynnt fyrir breiðum aldri grunnskólanema . „ Við höfum verið að vinna með börnum allt frá átta ára og upp í 15 ára . Allir aldurshópar taka þessu vel því leikirnir verða til út frá því efni sem hver og einn setur inn í forritið . Þar af leiðandi verða leikirnir alltaf einstaklingsmiðaðir , “ segir hann og bætir því við að vel hafi gengið að innleiða forritið í skóla . „ Við náðum okkar markmiði , sem var að koma fyrstu útgáfu forritsins til þúsund nemenda í sjö skólum . Við vildum ekki fara hraðar af stað því forritið leyfði ekki meiri umgang . En nú erum við komin með næstu gerð sem er enn betri og erum að prófa hana með nemendum og kennurum í sömu skólum . Í haust verður þriðja útgáfa tilbúin , sem mun meðal annars innihalda fyrstu leikina . Þá getum við farið að nálgast enn fleiri skóla , “ segir Ólafur . Hann segir bæði nemendur og kennara ánægða með verkefnið . „ Krakkarnir hafa gaman af þessu og kennararnir eru mjög ánægðir . Fyrsta útgáfan var fyrst og fremst hugsuð til að fá skólaverkefni gerð inn í forritið , hún var ekki nógu þroskuð til að krakkarnir léku sér í henni eftir að þeir komu heim úr skólanum . En það mun gerast með þriðju útgáfunni sem kemur í haust , “ segir Ólafur ánægður . Sjá nánar í Skessuhorni sem kom út í dag .